Kyk: Hashim Amla draai die horlosie terugHashim Amla. (Argieffoto: AP Photo/Rick Rycroft) Hashim Amla versinnebeeld die geykte sportuitdrukking dat spelpeil net tydelik is, terwyl styl en ’n speler se behendigheid met die wilgerlat meer permanent van aard is. Die Protea-lopiemasjien het in die vorige Wêreldbeker-kriekettoernooi met die kolf gesukkel, maar nou, op 38-jarige ouderdom, ryg hy die een meesterlike vertoning na die ander vir Surrey in die Engelse County-kampioenskap in. Hy het in Surrey se eerste beurt teen Gloucestershire ’n honderdtal (103*) aangeteken en in die proses met die hele sak Amla-patats vorendag gekom: Van die sweepslaghou vanaf sy beenskutte na die bykantgrens tot daardie swierige kaphou verby die puntveldwerker. Amla het onder meer vier grenshoue binne die bestek van tien aflewerings vanaf Dan Worrall se boulwerk gemoker. En in ’n era waar die Protea-kolflys maar broos voorkom, verlang ’n mens na die dae van Jacques Kallis, Hashim Amla, AB de Villiers en Graeme Smith. Benewens sy jongste honderdtal het hy ’n paar wedstryde vantevore ’n onoorwonne dubbelhonderdtal (215) teen Hampshire gemoker. Die Cobras-kolwer David Bedingham (634) tel steeds onder die voorste lopiemakers in die reeks, terwyl Simon Harmer (34) en Kyle Abbott (33) gereeld kolwers terug na die kleedkamer stuur. Watching @amlahash is so good ????#LVCountyChamp pic.twitter.com/VBXLqJuJCO — LV= Insurance County Championship (@CountyChamp) May 27, 2021